ทาสหมา-แมว แดนมังกรยิ้ม! “อาลีเพย์” ใช้เทคโนโลยี ตรวจจับลายจมูก ทำประกันภัยสัตว์เลี้ยง
ทาสหมา-แมว แดนมังกรยิ้ม! “อาลีเพย์” ใช้เทคโนโลยี ตรวจจับ “ลายจมูก” ทำประกันภัยให้สัตว์เลี้ยง
ทาสหมา-แมว แดนมังกรยิ้ม! “อาลีเพย์” ใช้เทคโนโลยี ตรวจจับ “ลายจมูก” ทำประกันภัยให้สัตว์เลี้ยง
23 ก.ค. 2563

สำนักข่าวซินหัว รายงานว่า อาลีเพย์ (Alipay) แพลตฟอร์มการชำระเงินผ่านโทรศัพท์มือถือยักษ์ใหญ่ของจีน ได้เปิดตัวเทคโนโลยีการตรวจจับลายจมูก เพื่อใช้สำหรับบริการประกันภัยสัตว์เลี้ยงที่เปิดใหม่เมื่อเร็วๆ นี้
โดยประกันดังกล่าว เป็นบริการที่เปิดตัวร่วมกับบริษัทไชน่า คอนทิเนนต์ พร็อพเพอตี้ แอนด์ แคชชวลตี้ อินชัวแรนซ์ จำกัด และบริษัทจงอัน ออนไลน์ พีแอนด์ซี อินชัวแรนซ์ จำกัด ซึ่งปัจจุบันกำหนดให้บริการสำหรับสุนัขและแมวอายุระหว่าง 3 เดือน ถึง 10 ปี
ทั้งนี้ เนื่องจากลายจมูกของสัตว์เลี้ยงนั้นมีลักษณะเฉพาะคล้ายกับลายนิ้วมือมนุษย์ แพลตฟอร์มประกันของอาลีเพย์ จึงได้นำเทคโนโลยีดังกล่าวมาใช้สร้างไฟล์อิเล็กทรอนิกส์เฉพาะสำหรับสัตว์เลี้ยงแต่ละตัว โดยอ้างอิงลายบนจมูกและข้อมูลของพวกมัน ซึ่งทางเจ้าของจะสามารถส่งคำร้องได้ก็ต่อเมื่อระบบตรวจสอบลายบนจมูกของสัตว์เลี้ยงและยืนยันข้อมูลสำเร็จ
นอกจากนี้ อาลีเพย์เผยว่าอัตราความแม่นยำของเทคโนโลยีดังกล่าวสูงทะลุร้อยละ 99 และคาดว่าจะนำเทคโนโลยีนี้ไปใช้กับการจัดการสัตว์เลี้ยงในเมืองและการตามหาสัตว์เลี้ยงที่หายไปในอนาคต
อนึ่ง เอกสารปกขาวเกี่ยวกับธุรกิจสัตว์เลี้ยงของจีนที่เผยแพร่โดย “โก่วหมินดอตคอม” (goumin.com) เว็บไซต์อุตสาหกรรมสัตว์เลี้ยงของจีนระบุว่า ในปี 2019 การบริโภคในเมืองของตลาดสัตว์เลี้ยงประเทศจีนมีมูลค่าสูงถึง 2.02 แสนล้านหยวน (ประมาณ 9.14 แสนล้านบาท)